Papersnake/gushiwen huggingface dataset:
上都寄许参政
王懋德（元代）

野草侵阶水绕门，西风飒飒雨纷纷。小轩坐对炉薰冷，却忆溪南一片云。
闻杜鹃
罗邺（唐代）

花时一宿碧山前，明月东风叫杜鹃。孤馆觉来听夜半，

羸僮相对亦无眠。汝身哀怨犹如此，我泪纵横岂偶然。

争得苍苍知有恨，汝身成鹤我成仙。
满江红 其二 次楚畹韵赠元宝
吴绮（清代）

李下无蹊，问当代、谁为逋峭。最爱是，文章高处，尽君嘻笑。

世事爱须真实相，家传自擅清平调。便扣门、报有俗人来，唯长啸。

林下酌，溪边钓。约羊求，偕德耀。把顽仙骇叟，任他猜料。

公瑾当筵曾顾误，小红倚笛偏能妙。看浮云、富贵只寻常，头宁掉。
偈颂七十六首
释子益（宋代）

拄杖生根劫外春，斩新拈出示诸人。
擘开华岳千峰秀，放出黄河一派清。
和董适道
许景衡（宋代）

十载江湖早得名，未饶淮海独孙登。挥毫落纸才无敌，倾盖论交喜不胜。

休问喧哗多燕雀，须知变化有鲲鹏。青云步步前头去，却莫低飞似我能。
送刘道士之山阴阅藏书四首
章甫（宋代）

拄杖横肩自如，醯鸡无瓮从渠。
著脚千岩万壑，专心琳札青书。
秋日悯旱题香山庄舍
王之道（宋代）

千里骄阳稼穑枯，人心穷极但天呼。
须烦岩壑为霖手，下泽苍生慰海隅。
齐天乐（赠卢天隐）
尹公远（宋代）

江湖千里秋风客，翩然白云黄鹄。石鼎烟霏，篆书红湿，随处菊香泉绿。幅巾野服。尽扫叶开门，抱琴听瀑。何事蓬壶，归来犹待海涛陆。

卢鸿旧时隐处，想斜阳草树，水榭云屋。尘尾玄玄，笔花语语，剪尽雨窗残烛。黄庭误读。且东老留诗，采和歌曲。后日重寻，洞天三十六。
思悲翁
罗颀（明代）

思悲翁，在彼西山，我心悹。
谓我癙忧，孰可终？楸梧郁郁，松柏依依。
翁归曷之？所莫知。
凤鸟不至枭于飞，昕不旦出目无辉。
已焉哉！陆行舟，水行车，复何归祸夫腾骧？雅人微我思
也，悯先人云胡亡，哀我生遘二丧。
呜呼！苍天曷有常？悲夫！
沁园春（次韵刘改之）
陈著（宋代）

人生功名，在醉梦中，早须掉头。自南宫一券，尘泥偶脱，前程双毂，日月如流。蕙帐真盟，菜羹余味，江上归舟谁得留。谁知道，有邵平瓜圃，何日封侯。

天天又不人由。奈危世山林也有忧。况青冈不助，晋家风鹤，黑云直卷，吴分星牛。分寸残生，万千魔障，他事如今都罢休。关心处，是离离禾黍，故国宗周。
题扇
仇远（元代）

泉急喧溪碓，山深怯瘦驴。
翟汤如肯隐，来此卜幽居。
宫词二首（一作顾况诗）
马逢（唐代）

金吾持戟护轩檐，天乐传教万姓瞻。

楼上美人相倚看，红妆透出水晶帘。

玉楼天半起笙歌，风送宫人笑语和。

月影殿开闻晓漏，水晶帘卷近秋河。
和谢师厚鸨以
刘攽（宋代）

君为田鸨吟，哀彼田鸨艰。无舌以自鸣，衔恨安所宣。

我徵古人以，得之唐国篇。苞栩何足哀，悲在不得言。

君看鶗鴂鸣，众芳为不蕃。黔雷讵有知，奋此亦已偏。

万生讵可穷，孰能厌多闻。颇识鸟兽名，从子求诸田。
九锁山十咏·来贤岩
吕同老（宋代）

昔贤所游地，道路行逶迤。
中分山腰半，倒插石脚危。
公生元佑时，名与日月垂。
至今草木间，英气光离离。
我行得遗迹，酾酒与遐思。
天风豁然至，吹落琼琚辞。
不惜古人远，但嗟我生迟。
安得五云表，一假黄鹤骑。
墨竹
石延年（宋代）

昭阳雨过笼斜日，长信风来扫落花。
无限春情与春恨，几条分在后妃家。
普慈郡池板桥颓坏更为石桥
郭印（宋代）

莲塘十亩方，中作长桥渡。
荒荒岁月老，烈烈风雨蠹。
板面拆已穿，梁脊桡而腐。
我来日曳杖，往往不能步。
平生历险危，所至靡惊惧。
唯持忠信行，似有神物护。
但忧强童子，失足或颠仆。
乃伐南山石，甃成如砥路。
曾微十日劳，遂享百年固。
怅昔用材力，其费一何巨。
前人岂不思，袭旧终莽卤。
作诗示儿曹，万事长要虑。
闻公择过云龙张山人，辄往从之，公择有诗，戏用其韵
苏轼（宋代）

我生固多忧，肉食尝苦墨。轩然就一笑，犹得好饮力。

闻君过云龙，对酒两静默。急携清歌女，出郭及未昃。

一欢难力致，邂逅有胜特。喧蜂集晚花，乱雀啅丛棘。

山人乐此耳，寂寞谁侍侧。何当求好人，聊使治要襋。

使君自孤偾，此理谁相值。不如学养生，一气服千息。
马上口占呈立之
陈师道（宋代）

廉纤小雨湿黄昏，十里尘泥不受辛。
转就邻家借油盖，始知公是最闲人。
锁宿省中，心气大作，通昔不寐。得两绝句
杨万里（宋代）

绝恨诗人浪许痴，四更无睡只哦诗。
老铃枕手眠窗底，急雨颠风总不知。
五更
张耒（宋代）

岁事先教蟋蟀催，暮云楼阙殷轻雷。
五更庭叶惊残梦，知有清秋犯雨来。
早起
杜甫（唐代）

春来常早起，幽事颇相关。帖石防隤岸，开林出远山。

一丘藏曲折，缓步有跻攀。童仆来城市，瓶中得酒还。
句
赵彦彬（宋代）

俸薄俭常足，官卑清自尊。
游龙华寺二首
范宗尹（宋代）

晓出城东路，寻僧聊避喧。
宿云开岭岫，晚稻没川原。
村暗桑枝合，林红柿子繁。
日斜僮仆困，共喜到山门。
野话
梁绘（明代）

偶逢野老向瓜棚，瓦钵盛茶话月明。坐久不知衫袖湿，半天凉露落无声。
饮村酒
陆游（宋代）

湘浦骚人咏啜漓，黄州饮湿又增奇。
纷纷坐客评清浊，我已昏然睡不知。
虞丞相挽词三首
杨万里（宋代）

负荷偏宜重，经纶别有源。
雪山真将相，赤壁弃乾坤。
奄忽人千古，凄凉月一痕。
世无生仲达，好手未须论。
九日试雾中僧所赠茶
陆游（宋代）

少逢重九事豪华，南陌雕鞍拥钿车。
今日蜀州生白发，瓦炉独试雾中茶。
和罗隐诗再题多景楼
王奕（元代）

老子英雄费了吟，鹿儿化马不消寻。
死生寿夭苍生命，治乱存消上帝心。
嶓冢西来山叠叠，焦金东望海深深。
眼前参透坎中画，始识恒河只寸涔。
会稽览古诗 其五 双笋石
华镇（宋代）

千尺相高卓翠珉，雨馀云外露璘珣。鼎湖龙去苍髯断，三载丛花不记春。
桂林
江文叔（宋代）

桂林佳丽冠群城，父老从来不识兵。
南峤昔虽多胜概，西湖今独擅佳名。
满庭芳 平州节使完颜骠骑命作醮，索词
王丹桂（金朝）

和气融融，日迟风软，艳阳物景相宜。园林铺秀，桃李正芳菲。燕相莺声斗巧，黄金嫩、柳带低垂。香风细，仙姿是日，分瑞向深闺。神仪。何秀发，温颜玉润，鹤态依稀。志谦和慈惠，大善常持。遐寿不须重祝，真元性、自有仙期。俗缘断，人间梦觉，还去宴瑶池。
辛卯十月归次浒山铺
赵钧彤（清代）

墨王亭畔荻芦删，放眼湖天旷莽间。渔艇远横衰草岸，人家低占夕阳山。

残香寂寂荷千顷，秋色年年柳几弯。却叹征车待明发，故园空得暂时还。
和毅公赋谢仙
沈辽（宋代）

常爱金泉谢自然，题诗多在蕊珠篇。玄洲灵草自有种，西郭故人还作仙。

飞驭飘摇谁可想，断云流散世空怜。锦江何处无由到，乞与齐谐异日传。
早发兰溪经石塘横宿东馆 其二
蔡维熊（清代）

清声发鸟哢，澄影散林樾。烟鬟对镜开，渔艇依村歇。

安得百尺竿，俯钓鳌龙窟。石塘石更奇，森森如执笏。

横绝波涛中，起伏留凹凸。扼要势益险，舟行俨冲突。

审视仗篙师，幸勿中途蹶。
句
赵庚（宋代）

腰金不足为公重，怀宝无瑕乃席珍。
吴大监挽词
楼钥（宋代）

旷典将行日，南宫得舍人。
铨衡轻易地，造化漫劳神。
旧事谁能记，交情我独亲。
吁嗟三昧手，不见掌丝纶。
细雨
李商隐（唐代）

萧洒傍回汀，依微过短亭。气凉先动竹，点细未开萍。

稍促高高燕，微疏的的萤。故园烟草色，仍近五门青。
送李明府赴睦州，便拜觐太夫人
岑参（唐代）

手把铜章望海云，夫人江上泣罗裙。

严滩一点舟中月，万里烟波也梦君。
邹一桂春华图
弘历（清代）

姹紫嫣红态不同，艳阳庭院绮罗丛。写生偶睹清卿笔，寓意因思庶子风。
泊韶州宣溪亭
刘弇（宋代）

昔年吏部谪韶州，曾向宣溪泊暮舟。多少烟波愁不尽，一时留与后人愁。
闲中乐事
陆游（宋代）

得丧略相当，幽居气味长。
五穷虽偃蹇，二竖已奔忙。
出甑桃花软，倾瓢竹叶香。
语君真富贵，不是傲羲皇。
赠吴均诗三首 其二
柳恽（南北朝）

远游济伊洛，秣马度清漳。邯郸饶美女，艳色含春芳。

鼓瑟未成曲，踏屣复翱翔。我本游客子，情爱在淮阳。

新知谁不乐，念旧苦人肠。
龚山长棲阁
刘过（宋代）

柳径参差小叶蓝，不知世有府潭潭。
扬雄宅就巢枝一，去病家潭绕树三。
从臾诸公时烂漫，劝酬终日酒醺酣。
出门万里江边去，尘满征衫我甚惭。
敬进宁王殿下仙人好楼居三章 其二
胡奎（元代）

仙人好楼居，乃在蔚蓝天。东西九万里，日月相周旋。

上有飞霞九，五凤何翩翩。左招王子晋，右揖洪崖仙。

含和鍊金魄，至真洞玄玄。无为以清净，寄傲羲皇前。
代寿德兴尹
陈普（宋代）

尧蓂五叶开元正，尧云五色辉紫清。渔歌樵唱乐宽政，今日公堂弥兕觥。

江南春稚寒犹峭，东风先绿银峰草。银峰百草皆何私，邀得东风来独早。

宽厚不愎父母心，父母万寿儿愿深。老稚尽作斑衣舞，来听春风堂上琴。

黄金台上凝虚伫，碧云为捲琴声去。要令四海皆阳春，不但银峰沐膏雨。

区区祝公在此诗，寸草莫报春阳辉。秉钧暂借牛刀手，八荒开寿如尧时。
惜花春起早
余玉馨（明代）

秾绿娇红舒嫩萼，夭桃乍放缃梅落。帘幕低垂白玉钩，鞦韆斜挂香丝索。

金屋佳人睡觉来，侍儿秉烛照兰台。九十春光容易老，未明先看牡丹开。
潘功甫禁诗数年近复有作寄此奉怀
钱仪吉（清代）

功甫诗无字，清息转肠腑。奥如中一径，水竹萦深阻。

我尝窥其中，穹烟淡遥伫。颇疑此别派，金华或初祖。

七年捐音声，无弦亦不抚。一夕天风还，涧户出宫羽。

儿童逐饧担，苦柏畏噍咀。政恐念沟中，徒能作苦语。
贺叶司业兼中书舍人
吕声之（宋代）

英妙才华四十年，山林朝市姓名傅。
何妨万斛横江上，不碍千帆过目前。
我肯尾书干木纸，人饶首著祖生鞭。
金銮何日商风雅，伴直能呼孟浩然。
戊申1908三月送儿侄赴东京及台北留学
张元荣（清代）

春风喜气溢眉端，吩咐儿曹急上坛。
东北夹攻期足捷，弟兄游学各心殚。
山川人物供参考，品行文章合立钻。
倘得平安三五载，老夫那有不加餐。
市隐园夜起月下同无着上人看杏花
欧大任（明代）

红杏花开莺唤人，姚家园中照眼新。借问终南老禅客，何能不忆曲江春。
用乐府题作唐体十二首 其七 从军乐
陈子升（明代）

南征忘苦辛，百万出咸秦。破竹看崩角，分茅掩沸唇。

箭穿无石虎，车载有金人。遂使光天下，皆称率土臣。
次韵吴季行秋怀
许及之（宋代）

弹冠惊野马，束带响吴钩。意远秋多思，诗清语过愁。

君当仪省户，我合老林丘。何日苕溪上，相从不系舟。
再赋 其一
洪适（宋代）

外求它壤曾攀桂，近舍家园尚守株。待得枝头如赤柰，却来看我百花图。
丫头岩
陈宓（宋代）

看尽行人两鬓秋，双鬓犹自结丫头。
梳风栉雨常如沐，送往迎丫不解愁。
造物肧腪何日始，人间岁月谩川流。
我行自役真堪笑，有此登临恨莫留。
和钱适德循寓怀二首
贺铸（宋代）

悠悠北山云，苒苒东门草。
纷吾起故居，与尔即远道。
巅崖博锱铢，得不偿所耗。
寄语邻墙翁，岁晚从吾好。
鲁酒味自薄，楚歌声更悲。
曾无忘忧用，安事酒歌为。
西风激商序，流芳迫衰迟。
寄语邻墙客，兹非行乐时。
陶元亮
江源（明代）

莫道先生只任真，平生出处卧龙人。门前五柳自春色，却叹延年作宋臣。
和陈七峰七诗韵
包恢（宋代）

上达何外暴，真乐非幽园。
凡有动於境，恐皆离乎天。
我自淡不厌，彼徒争相喧。
峰高果峻极，无论百千年。
沈五自中都来白下旋复别去怅然有作
吴敬梓（清代）

金石同交谊，相思涕泪流。如何三载别，不遣一宵留。

侯馆迎征雁，津亭闻暮鸠。独怜江上月，双照故人愁。
闻杨君叔尧系渝狱作诗唁之
吴曾徯（清代）

孤鼠凭城社，豺狼伏路歧。四方嗟靡骋，万里欲何之。

蓟北山青处，江南草绿时。白驹维不住，春色促归期。
小病两日而愈
陆游（宋代）

病骨羸然山泽臞，故应行路笑形模。
记书身大似椰子，忍事瘿生如瓠壼。
美酒得钱犹可致，高人折简孰能呼？不如净扫茅斋地，卧看微香起瓦炉。
拟寒山寺 其一三五
释怀深（宋代）

贪夫如扑满，不虑满时祸。未盈犹可存，已满终归破。

君看石齐奴，不义蓄财货。吃剑为绿珠，至死不知过。
喜春吟
邵雍（宋代）

春至已将诗探伺，春归更用酒追寻。
酒因春至春归饮，诗为花开花谢吟。
花谢花开诗屡作，春归春至酒频斟。
情多不是强年少，和气冲心何可任。
再到吴子野岁寒堂
郑侠（宋代）

再到岁寒堂，仍登岁寒阁。
阁上与堂前，物物皆如昨。
铁干偃虬龙，云峰自岩壑。
文章有神力，璧笥光彩错。
主人岁寒翁，古意何淡薄。
山肴具樽酒，忻喜为我酌。
高论写胞怀，千弩鲸鳄。
速悟有宝龟，灵通非人灼。
辩议恣酬答，亦以资笑谑。
想翁宾去后，前扃徐徐钥。
万卷罗目前，舒卷良自若。
盛暑一榻风，祁寒一炉药。
倏然去与来。一个无住着。
我亦淡泊人，世味聊咀嚼。
无种不取尝，毕竟何美恶。
但闻岁寒风，便觉世龌龊。
今兹翁如龙，看彼皆尺蠖。
今兹翁如鸿，视彼皆笼缚。
故顾岁寒翁，高收岁寒脚。
踞坐百千年，看春华秋落。
无令木石心，长笑人脆弱。
酬孔纯老送海错三首
王之道（宋代）

恶语岂堪酬妙句，粗餐曾不餍常珍。
得君海错俱奇绝，从此鄞江发兴新。
颂古三十九首
释道枢（宋代）

半斤是八两，八两是半斤。
不识耀州铁，唤作出山银。
汉上
陈炳（宋代）

楚国江山古，维舟望渺然。山盘青入蜀，江合白吞天。

樊口上寒月，汉阳生暝烟。欲寻抱瓮者，小别夕阳边。
长夏叹
陈宓（宋代）

六月不雨旸乌骄，飞蝗更剪深田苗。
农夫抱衾覆一亩，背裂口焦如火烧。
农夫农夫莫怨怒，更有无田可耕处。
昨日长淮禾稻区，白骨成堆今莫数。
金缯百万去安边，城壁不修唯坏垣。
人言犬羊盟誓坚，我愿夏日长如年。
再咏芙蓉
吕陶（宋代）

一夕西风一度开，不须人力为栽培。化工何事存芽蘖，长与炎荒作瘴媒。
行在端午
陈宓（宋代）

百万人家夜雨鸣，市声唤出晓来晴。
谁知天与吾皇意，要不妨农不害民。
谢师厚归南阳效阮步兵
梅尧臣（宋代）

一日复一朝，一暮复一旦。
与子相经过，少会不言散。
我心终未极，岁月忽云晏。
嘶马思长道，孤鸟逐前伴。
驾言慕俦侣，怀抱若冰炭。
南临白水湄，风雪振高岸。
意恐慈母念，疾驰节已换。
解剑登北堂，幼妇笑粲粲。
弊裘一以缝，征尘一以澣。
而我客大梁，衣垢自悲叹。
守闸书事时已退居五首
曹勋（宋代）

坐断天台四五年，居山心迹两超然。
谁能更看纸上语，且守自家方寸田。
十阿父
顾陈垿（清代）

为天子父，孰如其尊。阿父过多，难为儿孙。杀人于市，如屠犬豕。

皋陶袖手，虞舜充耳。一父披猖，九父诪张。愿言筑宫，奉以上皇。

脂车秣马，归之汴京。
代人上建守四首
李吕（宋代）

可怪乡风最不情，生儿不举世相仍。
自从节省归新历，添得王民几万丁。
答徐无逸秀才寄示新文
刘敞（宋代）

金华神仙境，山川天下无。之子复清发，自与常人殊。

问学当世贤，不违智如愚。归来守桑梓，寂寞安故庐。

此风足蛎俗，有以光吾儒。如何卧空谷，自乐诗与书。

我辱廷中臣，一麾寄江湖。荐贤力不足，相望空长吁。
磐蛭?＞?22_5 【杂诗二首
卢象（唐代）

家居五原上，征战是平生。独负山西勇，谁当塞下名。
死生辽海战，雨雪蓟门行。诸将封侯尽，论功独不成。
君家御沟上，垂柳夹朱门。列鼎会中贵，鸣珂朝至尊。
死生在片议，穷达由一言。须识苦寒士，莫矜狐白温。
太真卧病图
胡仲弓（宋代）

鬓蝉彫落柳眉颦，惭愧三郎不见嗔。
一病早知尸解去，定无罗袜堕边尘。
戏书旅况
方回（元代）

垢痒频搔虱欠烘，泥行草宿叹匆匆。
欲纫衣苦无针线，每煮羹难得菜葱。
险恶固宜防贼盗，愚顽莫可恕奴僮。
閒人况是身为客，是事难将昔日同。
寄功甫归隐东麓
徐问（明代）

孤尘积翠连云起，北走金陵枕江水。山形缭绕如蜿蜒，中有幽人隐居里。

芙蓉石室开葱茏，赤日照耀神仙宫。山鸡野鹤自啼舞，长林声散洪涛风。

主人归来未头白，卜筑缘山傍川脉。歌词洗尽沙土痕，野堂愁绝莺花魄。

知君独往岁月长，户庭哀壑流辉光。安得驱我置汝傍，东山孤高遥相望。
题六和塔
徐侨（宋代）

慈恩昔日寄题名，此作江头长短亭。
潮去潮来知几恨，酣歌渔父许谁听。
宿洞口馆
钱起（唐代）

野竹通溪冷，秋蝉入户鸣。
乱来人不到，芳草上阶生。
十九日杂兴 其二
张九成（宋代）

物理情不齐，人生各有好。所好傥不获，亦各骋奇巧。

浅者不及傥，深者入堂奥。名利工欺人，市朝徒胶胶。

所得无几何，舌焦唇亦燥。其间狭劣者，不售辄复躁。

亦有操金珠，侯傥致私祷。葡萄得凉州，所求辄复效。

舐痔或尝粪，车服夸新好。吾唯戒妻奴，酒熟宜予告。
摸鱼儿·把心期
何梦桂（宋代）

把心期、半生孤负。玉堂元在何处。朱弦弹绝无人听，空操离鸾烈女。遇不遇。休更问、悠悠世事都如许。人生草露。看百岁勋名，青铜宾影，抚剑泪如雨。

知谁语。落落江空岁暮。人间一梦今古。雷塘十里斜阳外，野草寒鸦无数。身世寓。聊尔耳、江山有恨谁堪付。冰心更芳。都说与梅花，参横月落，一醉且归去。
满江红
石孝友（宋代）

帘卷南薰，微雨过、天容似沐。开绮燕，红蕖别馆，绿槐高屋。灵寿绮横龙脊瘦，长年酒酿鹅儿熟。唤飞琼、亲捧紫霞杯，歌新曲。

双凤好，温和玉。谈俭幕，嬉莱眼。且功成身退，注名仙箓。莲社焚香冰琢句，兰亭泚笔云翻墨。愿朱颜、长伴赤松游，骑黄鹄。
过吴江
方澜（元代）

离离远村落，晴不见炊烟。秋水涨无岸，野舟撑入田。

天留新稼穑，人恋旧山川。不待鸿飞定，西风已肃然。
定拆号日喜而有作
陆游（宋代）

小雨如丝落复收，悄无人语但呜鸠。
挽须预想诸儿喜，倒指犹为五日留。
满案堆书惟引睡，侵天围棘不遮愁。
为农父子长相守，误计随人学宦游。
颂古二十七首 其十二
释昙贲（宋代）

一足垂来亲点眼，岭头功德已圆成。长髭只怕精神露，却指红炉片雪轻。
句
高登（宋代）

无邪烦艾子，有愠赖桐孙。
留别伯寅丈
董文涣（清代）

干戈扰扰行焉往，身世茫茫愿总违。海内终关儒者事，尊前已觉故人稀。

才疏蒋琬归田好，亲老王阳叱驭非。霄汉从今相忆处，穷愁莫惜卧岩扉。
怀滕秘校书
宋祁（宋代）

解职青袍困，惊年素发多。
囊中彭泽米，门外下邽罗。
露鹤惊霄岛，风蜩喝暝柯。
此时潘簟冷，争奈近秋何。
和静照诗韵
释大观（宋代）

日毂升边不计程，转头已是隔重溟。
更遭尊者相勾引，瀑捣飞梁梦未醒。
舞曲歌辞。拂舞辞
李贺（唐代）

吴娥声绝天，空云闲裴回。门外满车马，亦须生绿苔。

尊有乌程酒，劝君千万寿。全胜汉武锦楼上，

晓望晴寒饮花露。东方日不破，天光无老时。

丹成作蛇乘白雾，千年重化玉井龟。从蛇作龟二千载。

吴堤绿草年年在。背有八卦称神仙，邪鳞顽甲滑腥涎。
初入峡
赵抃（宋代）

浃江初过三游洞，天气新调二月风。樵户人家随处见，仙源云路有时通。

峰峦压岸东西碧，桃李临波上下红。险碛恶滩知几许，晚停征棹问渔翁。
奉和春日游苑喜雨应制
李峤（唐代）

仙跸九成台，香筵万寿杯。
一旬初降雨，二月早闻雷。
叶向朝隮密，花含宿润开。
幸承天泽豫，无使日光催。
下岩
李流谦（宋代）

扫云跻绝磴，倚竹破苍苔。
冻涩冰帘卷，尘侵佛阁摧。
僧残无给侍，墨妙杂舆台。
就使匆匆去，犹胜不一来。
沁园春
黄庭坚（宋代）

把我身心，为伊烦恼，算天便知。恨一回相见，百方做计，未能偎倚，早觅东西。镜里拈花，水中捉月，觑著无由得近伊。添憔悴，镇花销翠减，玉瘦香肌。

奴儿。又有行期。你去即无妨我共谁。向眼前常见，心犹未足，怎生禁得，真个分离。地角天涯，我随君去。掘井为盟无改移。君须是，做些儿相度，莫待临时。
挽主簿吴宁侯三首
陈棣（宋代）

德行追前辈，声华擅一乡。
游心终艺圃，得隽屡文场。
小试栖鸾政，连飞荐鹗章。
伤嗟台阁地，不许暂翱翔。
卢助教质夫挽词二首
林亦之（宋代）

毗耶钞轴五千卷，净几焚香心自閒。
蜡烛烧残春梦断，逢逢哀鼓吊空山。
送友人游蜀
李端（唐代）

嘉陵天气好，百里见双流。帆影缘巴字，钟声出汉州。

绿原春草晚，青木暮猿愁。本是风流地，游人易白头。
哭亦周
赵文（宋代）

去日相携涉畏涂，归来形影自相扶。
倦行小憩荒山道，怕听深丛叫鹧鸪。
送骆征君
陈润（唐代）

野人膺辟命，溪上掩柴扉。黄卷犹将去，青山岂更归。

马留苔藓迹，人脱薜萝衣。他日相思处，天边望少微。
道过成蹊菴偶成旧风一篇
白玉蟾（宋代）

笑把青藜出武夷，不辞千里记幽奇。
吐吞风月一壶酒，拈弄溪幽万首诗。
道过星河骇双目，万灶清烟缠华屋。
老岩峭拔森翠屏，大江东去流苍玉。
樵人弛薪指似予，中有玉洞藏仙都。
楼阁参差美轮奂，神仙隐显知有无。
夕阳挂树暮幽紫，行行到此欲脱屣。
门前三径绿苔深，浩荡春风醉桃李。
子然放步成蹊菴，其一仙翁乐笑谈。
苍髯绿鬓两眸碧，霞标芝宇清岩岩。
青牛人去几千载，源流尚有弦孙在。
混俗和光四十年。琅庭琛馆五云起，
五湖四海来如蚁。天下三百六十洲，
未见堂宇高於此。自非先生真栋梁，
安能玄阃颜辉光。烟蓑雨笠捘入门，
琴佩剑履充其堂。先生何年创丹室，
宝篆灰寒门牖密。明窗净几一炉香，
何人会此真消息。先生何日结草庐，
读书丹台紫府书。有时瞑目坐蒲团，
闲即汲水浇园蔬。妙南老人画真迹，
一枝薜荔缠寒碧。莫问当年老沈翁，
先生默契真端的。竹锁菴边炼药台，
鹧鸪啼得百花开。归去武夷向人说，
也曾亲诣同原来。先生此功与此德，
不须语句碑诸石。铭在诸人肺腑间，
闻者欲见不可得。斩新花竹旧烟霞，
十洲三岛共一家。有人问着长生事，
默默无言指落花。璚幽道人懒成趣，
勉强搜索此数句。明朝铁笛吹一声，
直入千幽万幽去。
过陈二如读书处
张度（宋代）

碧山栖止著《玄经》，来叩柴门半启扃。岚气湿衣庭际落，泉声绕屐竹中听。

素琴常挂同元亮，木榻将穿似管宁。日暮空林猿鸟散，卧看明月上松棂。
夜坐闻雨 其二
韩淲（宋代）

寒夜空山雨，声从远树来。老怀浑木塞，痴坐只灰堆。

抖擞閒题句，团栾试把杯。峥嵘岁云暮，春在腊前梅。
九日同吴企晋王琴德曹来殷游沧浪亭分韵得蓑字
黄文莲（清代）

石径精庐近，相携载酒过。白云山色远，黄叶雨声多。

异地仍佳节，天涯足放歌。五湖秋望好，拟制钓鱼蓑。
冯大汇诗卷属为点定因系以诗
朱次琦（清代）

懒人减睡夜看月，睡醒昽昽白生室。天公为我洗羞颜，一雾涨生三丈日。

是谁剥啄警尸寝，发简吟哦纷玉屑。豪猛或余螭蚓杂，芳菲未许兰荪歇。

记识君才何日始，泥饮吾庐得酒别。醉客风交乱竹影，诗人毂转生莲舌。

蛟龙出纸雷声碎，璜琥霏光玉花彻。大巫压己魂怦怦，小别催人波冽冽。

锦章竟缺七襄报，斗柄虚仍三载揭。太息前尘春一梦，岂谓国工肱九折。

我今卧病山海深，倦眼昏花书卷撤。白日终然怯牛斗，碧海何因叹鲸掣。

将无错认马识涂，为遣澄清鱼有孽。目不见目固其理，心以印心更何说。

晏岁匆匆寒晷急，霜风懔懔冬山𡿖。次君诗卷忆方山，我亦门庭满枯叶。
饮王旸谷参知玉介园二首园枕华盖太玉山椒王右军墨池在焉 其二
游朴（明代）

墨池旧染黄庭翰，华盖新开白玉扉。碧巘尽从天外至，绿云时玉榻前飞。

行穿疏竹疑千亩，手植高松忽数围。莫怪东山慵不起，一杯相对已忘归。
曲阜宣圣庙夫子手植桧二首 其二
刘攽（宋代）

伐树商丘去被围，似于庭桧特勤斯。禹腰尧颡应遗魄，柏叶松身异曩时。

恭梓二三千学士，爱棠四十六孙枝。摄衣下马低回久，更就清风一诵诗。
拟古四首 其二 秦王卷衣
吴均（南北朝）

咸阳春草芳，秦帝卷衣裳。玉检茱萸匣，金泥苏合香。

初芳薰复帐，馀辉耀玉床。当须晏朝罢，持此赠华阳。
送程子方归蜀 其二
仇远（元代）

风雪飘萧季子裘，大江西溯过荆州。浑家无计归葱肆，岁晚何人付麦舟。

长子应门宽后虑，轻帆入峡及春游。明年归趁梅花发，共醉䲔仙旧酒楼。
缘识
宋太宗（宋代）

天地自相悬，何名大道坚。
聪明无滞碍，愚昧莫知前。
满庭芳（劝乡老众宾酒）
史浩（宋代）

十载江湖，一朝簪组，宠荣曷称衰容。圣恩不许。归卧旧庐中。慨衰东山伴侣，烟霞外、久阔仙踪。今何幸，相逢故里，谈笑一尊同。

吾州，真幸会，湖边贺监，海上黄公。胜渭川遗老，绛县仙翁。纵饮何辞烂醉，脸霞转、一笑生红。从今后，婆娑化国，千岁乐皇风。
送太守晏大夫
胡宿（宋代）

画角城头向晚悲，邓侯归旆已临歧。西郊祖帐倾簪绂，南国离临动管丝。

千里去思歌邵父，三年遗爱泣吴儿。甘棠寂寞江边路，正是清阴蔽芾时。
再赋前韵五首
王洋（宋代）

粉闱词客伯牙子，碧落老人钟子期。
寺有园林穷胜事，不妨钟鼓乐清时。
长生观
李焘（宋代）

成家得将军，如越大夫蠡。
功成拂衣去，智囊未叩底。
杂记六言五首
刘克庄（宋代）

上界尤多官府，丹成不必飞冲。
回仙一岁一度，来听蓬莱松风。
题林璞经属平寇录
刘克庄（宋代）

倏尔蜂窝起，俄然鼠首枭。
果能歌竞病，不枉事票姚。
瘴岭收氛祲，朝家赏烂焦。
祝君深养勇，稍北有天骄。
送仪源检校还宁国
薛瑄（明代）

赞画宣州几载间，趋朝此日又南还。扁舟行泛长江水，匹马重过故里山。

为宦莫辞声利薄，到官赢得简书閒。渠家奕世多卿相，清节高风自可攀。
马道怀古
冯誉骢（清代）

自古英流解爱才，曾追国士此山隈。如何钟室烹功狗，不见君侯救我来。
元日寅正二刻太阳交食守局 其二
韩淲（宋代）

终朝寒惨气昏昏，云翳风霾隐若存。天运有常交有数，阳光初不碍高奔。
绝句四首
杜甫（唐代）

堂西长笋别开门，堑北行椒却背村。
梅熟许同朱老吃，松高拟对阮生论。

欲作鱼梁云复湍，因惊四月雨声寒。
青溪先有蛟龙窟，竹石如山不敢安。

两个黄鹂鸣翠柳，一行白鹭上青天。
窗含西岭千秋雪，门泊东吴万里船。

药条药甲润青青，色过棕亭入草亭。
苗满空山惭取誉，根居隙地怯成形。
牡丹
李商隐（唐代）

锦帏初卷卫夫人，绣被犹堆越鄂君。
垂手乱翻雕玉佩，折腰争舞郁金裙。
石家蜡烛何曾剪，荀令香炉可待熏。
我是梦中传彩笔，欲书花叶寄朝云。
吴沈子山
蔡襄（宋代）

六月闽溪荔子丹，新秋犹喜荐雕盘。
自嗟千里归程远，不得繁枝雨后看。
过大觉庵
王灿（清代）

高刹踞峰头，登临俯一州。斗城当寺立，弓水抱村流。

云白禅机静，霜青古木秋。尘劳何日息，常向此间游。
乙丑春旱至四月十六夜雨
陈宓（宋代）

何处笙歌酒入唇，应惭忍渴望云人。
朝来顿觉西山黑，农圃欢声总是春。
句
蔡肇（宋代）

三峡桥边春见雪，落星寺里暮闻钟。
穗歌
佚名（先秦）

穗乎不得穫。
秋风至兮殚零落。

风雨之弗杀也。
太上之靡弊也。
易水
汪元量（宋代）

芦苇萧森古渡头，征鞍卸却上孤舟。
烟笼古木猿啼夜，月印平沙雁叫秋。
砧杵远闻添客泪，鼓鼙才动起人愁。
当年击筑悲歌处，一片寒光凝不流。
寿罗子文父得钟山芝
顾清（明代）

龙蟠山下郁青葱，紫盖分明五叶通。灵秀独钟麟趾地，寿昌多应鹤髯翁。

歌传汉府空闻调，食著仙经是有功。拟掇芳腴荐清醑，夜深飞梦绕江东。
送余沈二春元赴进士举
李英（清代）

四明才子最风流，双璧开函万里秋。落日悲歌辞易水，青春献赋上瀛洲。

云浮五色听胪唱，花簇千门策马游。正反圣朝新气象，追趋东观侍宸旒。
和通判王定国承议游竹西 其一
邹浩（宋代）

流年忽忽又残春，策杖郊原肯厌频。往古来今何足校，閒花幽草自争新。

旋开酒蚁成高会，共解名缰作逸民。随处怡然真有味，不须千里忆吴莼。
看花
孟郊（唐代）

家家有芍药，不妨至温柔。温柔一同女，红笑笑不休。

月娥双双下，楚艳枝枝浮。洞里逢仙人，绰约青宵游。

芍药谁为婿，人人不敢来。唯应待诗老，日日殷勤开。

玉立无气力，春凝且裴徊。将何谢青春，痛饮一百杯。

芍药吹欲尽，无奈晓风何。馀花欲谁待，唯待谏郎过。

谏郎不事俗，黄金买高歌。高歌夜更清，花意晚更多。

饮之不见底，醉倒深红波。红波荡谏心，谏心终无它。

独游终难醉，挈榼徒经过。问花不解语，劝得酒无多。

三年此村落，春色入心悲。料得一孀妇，经时独泪垂。
扬州
释元肇（宋代）

高陵为谷曲池平，亭馆多存旧日名。风月岂关兴废事，江山不尽古今情。

浪花飞雪雄新堑，杨柳垂云护细营。欲识扬州奇绝处，庙前琼树尚敷荣。
送宋澥处士之长安
王禹偁（宋代）

簪笏盈门独纫兰，卧龙潜在八龙间。
鴒原任说朝贤贵，鹤氅惟龙处士闲。
静按仙经烧大药，狂挨僧壁画遥山。
老郎见作归休计，分取圭峰并掩关。
淳熙五年四月二日，直宿玉堂，怀旧二绝句
范成大（宋代）

桂海冰天老岁华，直庐重上玉皇家。
当年曾识青青鬓，惟有东墙一架花。
新酿桂酒
苏轼（宋代）

捣香筛辣入瓶盆，盎盎春溪带雨浑。
收拾小山藏社瓮，招呼明雨到芳樽。
酒材已遣门生致，菜把仍叨地主恩。
烂煮葵羹斟桂醑，风流可惜在蛮村
梅花曲
易士达（宋代）

老树槎芽知几年，结根更在苍崖巅。
雪深三尺冻不折，春条森森临风前。
春脚移从何处来，未到百花先到梅。
南枝初着三两蕊，北枝冱寒犹未开。
昨夜东风破寒腊，南枝北枝尽披拂。
不须羯鼓喧春雷，一点阳和香自发。
寻碧山吟社遗址怀兴复诸先生
朱克敏（清代）

山灵禅精蕴，源流无古今。不有吾徒在，林泉减清音。

十老开吟坛，斯人何崎嵚。洎乎嘉隆间，继起还能任。

俯仰二百载，流风久销沉。荒碑卧榛棘，野鸟鸣空林。

前年南垞翁，怀古情独深。白社倡嘉会，碧山罗华簪。

邵子期再续，逸兴飞远岑。觞斝集群彦，高唱摅崇襟。

仰见岭头月，来照山中吟。古人岂远哉，旷世从招寻。
四怨三愁五情诗十二首。四情
曹邺（唐代）

槟榔自无柯，椰叶自无阴。常羡庭边竹，生笋高于林。
题赠宛津庵澹生上人
梅文鼎（清代）

小刹对山城，溪桥一水横。披帷来野色，傍郭有经声。

高树虚窗入，遥峰隔岸明。此中逢惠远，真觉道心生。
明月篇
欧必元（明代）

长安月，秋来皎皎白如雪。乍城乍见隐清辉，高阁曾看几圆缺。

乍城高阁倚云霄，万户千门杂管箫。铜龙夜听三更漏，金阙光悬七夕桥。

百子池边凝夜霰，双凤楼中澄素练。秦王小筑合欢宫，汉主恩深昭阳殿。

延年女弟入清凉，侍女宵焚百和香。宠夺汉宫三十六，庭燎无复昔时光。

大道青楼临岸柳，青骢白马章台走。挟弹争趋北杜鹰，高歌宁恨东门狗。

罗衣席地醉氍毹，不惜家藏万斛珠。当场欲买千金笑，得意常倾一石馀。

征夫自戍交河北，雁书断绝无消息。边上塞云长惨淡，闺中秋月寡颜色。

楼头小妇怨箜篌，银丝閒搀玉搔头。不向绮筵送歌舞，偏从蓬户照离愁。

绮筵蓬户无常在，惆怅桑田与沧海。悲欢共斗六千场，圆缺空环一百载。

百年对此叹蹉跎，乌鹊南飞可奈何。江头商妇移船待，湖上佳人挟瑟过。

此时音管徒聒耳，伤心倏忽韶华里。谁家能驻西江月，谁家能揠东流水。

风光不惜伫幽人，岁岁年年对玉轮。花开但约同心赏，醉态从教俗客嗔。

夏去秋来有代谢，繁华应见如飙尘。
辇下春怀十绝呈赵达夫 其八
刘弇（宋代）

已凭欢伯为愁敌，更指华胥卜梦邻。数歇卖花声过耳，谁家斗草事关身。
好事近（壬戌生日和居厚弟）
刘克庄（宋代）

老不计生朝，惭愧阿连书尺。雪鬓霜髭不管，管眼腰黄赤。

待将心事自笺天，莫费子公力。乞赐先生处士，换一张黄敕。
方叔几午峰书舍诗卷
凌云翰（元代）

白云孙子笔砚灵，明德与汝称惟馨。午峰门对结精舍，三传阁束穷遗经。

时来华裾识葱翠，夜半梨杖吹烟青。慈亲和胆助勤苦，伫听唱名当大廷。
吾族盘石将挟堪与家出游索诗送行
徐瑞（宋代）

天星闻地化为石，盘石即是星之精。
观天必识以续家，相地始之流峙情。
豹林将军累世韵，龙罔文章千载名。
古人妙中非浪漫，发块幽微在此行。
挽李中甫使君
孙应时（宋代）

赫赫中兴佐，英风想大门。
得交人物懿，喜见典刑存。
拱立严诸父，躬行表后昆。
世家今万石，一代合推尊。
答吴节推
彭汝砺（宋代）

吴子新诗好，轻容俗吏传。芝兰元自秀，骐骥不须鞭。

万象生尘外，千林宿水边。欲歌无意绪，甘让古人先。
间步
刘过（宋代）

山径无人鸟篆沙，杖藜间看摘新茶。
锦级委地笋翻箨，黄玉满林松带花。
闲中颇自适戏书示客
陆游（宋代）

发犹半黑脸常红，老健应无似放翁。
烹野八珍邀父老，烧穷四和伴儿童。
剪纱新制簪花帽，乞竹宽编养鹤笼。
巢许夔龙竟谁是，请君下语勿匆匆。
山中送弟方质
易思（唐代）

山中殷勤弟别兄，兄还送弟下山行。

芦花飞处秋风起，日暮不堪闻雁声。
刘虞卿衣弊履穿有号寒之忧赋绝句以道其意
王庭圭（宋代）

江上丹枫半摇落，檐间青女忽横陈。可怜范叔寒如此，谁解绨袍念故人。
赠香根先生诗有序
吴子光（清代）

五星奎聚照崧台，大海成连遇异才。论事不搜三古后，读书曾过八千来。

證将知己心非石，修到前身骨是梅。历代史中循吏传，独尝甘苦味如回。
西江月
李祁（宋代）

云观三山清露，长生万鬣青松。琼璈珠珥下秋空。一笑满天鸾凤。
雾鬓新梳绀绿，霞衣旧佩柔红。更邀豪俊驭南风。此意平生飞动。
枢密新府
楼钥（宋代）

门号签书府，心存攻愧斋。
倚栏临曲沼，扶杖看悬崖。
槁叶鸣轻雨，残山拥半阶。
退公成吏隐，足以畅幽怀。
偈颂三十八首
释如净（宋代）

元正启祚，鼻孔发露。
万物咸新，笑面迎春。
净慈门下转风流，饭满钵盂茶满瓯。
八月八日发潭州后得绝句四十首
赵蕃（宋代）

露冷初疑是晓霜，风高已觉爱朝阳。
莫云节变能如此，直念吾衰不复强。
梦书十字史记册上太史公此书真是笔斡造化梦
方岳（宋代）

禹穴探幽眇，神功接混沌。
绝麟才此笔，春梦试平章。
颂古九十八首 其二十六
释印肃（宋代）

化身千百亿，不得个相识。伤嗟今古人，谁是知恩力。
御街行（夜雨）
赵长卿（宋代）

晚来无奈伤心处。见红叶、随风舞。解鞍还向乱山深，黄昏后、不成情绪。先来离恨，打叠不下，天气还凄楚。

风儿住后云来去。装撰些儿雨。无眠托首对孤灯，好语向谁分付。从来烦恼，吓得胆碎，此度难担负。
南行秋兴 其一
童轩（明代）

皇华才咏出神州，泽国砧声已报秋。江上西风吹短发，天涯明月送孤舟。

仲宣自笑贫犹客，李广宁知老未侯。世事悠悠何足问，且将吾道付沧洲。
吊房十五次卿少府
孟郊（唐代）

日高方得起，独赏些些春。可惜宛转莺，好音与他人。

昔年此气味，还走曲江滨。逢著韩退之，结交方殷勤。

蜀客骨目高，聪辩剑戟新。如何昨日欢，今日见无因。

英奇一谢世，视听一为尘。谁言老泪短，泪短沾衣巾。
拟题滕前阁次韵
孙承恩（明代）

秋日江边访高阁，停桡几向洲前泊。时移世变那复见，漫记滕前昔年作。

忆昔滕前游宴时，鸣珰振羽何瑰奇。山风泠泠动豪吹，浦云冉冉度哀丝。

四时亦有邦人共，里市招摇盛宾从。治理都忘侯度艰，玩愒惟将赏心纵。

豪华已矣不必论，遗迹空有文章存。鼓钟考击老氏殿，鱼龙啸舞江涛门。

盛衰常数岂惟此，万事风花无不尔。舟人捩舵且复行，长啸一声渺烟水。
颂十六首 其八
释慧晖（宋代）

高高而独坐，便是见渗漏。寥寥而气净，正是情渗漏。

明明而神露，悉是语渗漏。毕竟同混处，从古绝渗漏。
炭泉险道
文同（宋代）

一涧呀然截乱峰，更于何处问途穷。
高深出井又入井，曲直上弓还下弓。
绝底乍临浑偪仄，危颠才彻似飞冲。
我来行县须经此，正在炎炎三伏中。
句
陈汝锡（宋代）

闲愁莫浪遣，留为痛饮资。
寒食道中病目
赵鼎臣（宋代）

今年已作暗寒食，此日正如盲老翁。病眼昏昏迷白黑，幻花隐隐出青红。

人歌人哭千家里，春雨春晴一梦中。会放目光牛背上，转头何事不成空。
遣兴十首 其九
员兴宗（宋代）

一秋病暑暑才退，终日倦书书不翻。生怕朝衫誇若若，且容居士号闲闲。
西陵竹枝二首 其一
王士桢（清代）

蜀道艰难易白头，羊肠虎背又黄牛。西陵才过荆江出，听尽猿声是峡州。
琴
潘牥（宋代）

道人清夜理瑶琴，爱学啼乌啭羽音。
莫把世人工拙论，世人弹耳不弹心。
锦堂春慢 玩雪
黄裳（宋代）

天女多情，梨花碎剪，人间赠与多才。渐瑶池潋滟，粉翘徘徊。面多不禁风力，背人飞去还来。最清虚好处，遥度幽香，不掩寒梅。
岁华多幸呈瑞，泛寒光，一样仙子楼台。虽喜朱颜可照，时更相催。细认沙汀鹭下，静看烟渚潮回。遣青蛾趁拍，斗献轻盈，且更传杯。
送坚知库
释坚璧（宋代）

埽尽法中病，生憎佛是尘。堂堂一坚密，春至百花新。
蛇莓山西人潴水处俗呼石流水
陈宝琛（清代）

爨洗相须有万家，故应抱瓮薄南华。君看三叠匡庐瀑，只与山僧煮茗芽。
名花
李梦阳（明代）

名花似美人，娉婷代应绝。夕阳时独立，风起满林雪。
念奴娇（上德安王文甫生辰）
石孝友（宋代）

麦秋天气，正玉杓斡暑，熏弦鸣律。浴佛生朝初过也，还数佳辰三日。筮水呈祥，梦态叶庆，宝运符千一。太平朝野，异人端为时出。

须信家世蝉联，乃翁遗范在，子孙逢吉。雾隐巢云聊寄傲，行矣飞英腾实。瀑布泉清，炉峰气秀，光映霞觞溢。萱堂争看，彩衣红堕双橘。
大行太皇太后挽词二首
苏辙（宋代）

内治隆三世，尊临极九年。
神孙克负荷，大业付安全。
有道华夷靖，无心怨恶悛。
和熹盛东汉，从此不称贤。
平生
陆游（宋代）

平生涉世似虚舟，不著胸中一点愁。
已用浮云看富贵，肯缘华点叹山丘？戴溪寒酿千峰雪，严濑声酣七里秋。
好景人间随处有，未埋白骨且闲游。
一剪梅 梅花
宋琬（清代）

浅碧深红拥素裳。楚楚晨妆。淡淡残妆。霜姨雪姊伴昏黄。

月在回廊。影在回廊。

寂寞孤山处士庄。漠漠湖光。剪剪云光。思量谁将配孤芳。

风里兰香，篆里沉香。
次韵和北京太师丞相潞国公创作茅斋之什
宋庠（宋代）

地僻诛茅后，堂幽搆厦馀。
谁知冶城望，更作傅岩居。
净供香厨饭，真籤蕊笈书。
因公高世想，转忆旧田庐。
送张丞归平江
吴儆（宋代）

来何迟暮去何忙，不道离人欲断肠。
清节如君谁可继，遗风他日愈难忘。
鲈肥酒熟归时好，水绿山青去兴长。
便恐鵷行须簉羽，蓝桥风月两相忘。
偈颂一百三十六首
释惟一（宋代）

经诵三千部，曹溪一句忘。
尘尘皆宝所，处处是家乡。
云净天如洗，潭清月愈光。
须知远烟浪，别有好商量。
剡民望回再回剡宿陈公岭
陈著（宋代）

夜宿云閒第一峰，一鸡鸣动万山空。
薄餐菜饭留中火，牢著芒鞋踏上风。
高处更无尘隔碍，满空惟有理玲珑。
睦时此意平生乐，山下人谁此乐同。
湖上夜坐二首
黎廷瑞（宋代）

露坐空庭竹四围，夜深更不掩柴扉。
茫茫云海月未上，苍耳满园萤乱飞。
追和东坡梅花十绝
王之道（宋代）

绛跗檀口映冰肌，踏雪来看带雪枝。
一见遂能消鄙恡，汝南谁敢忽牛医。
即事
陈允平（宋代）

重重帘幕燕翩翩，尘锁朱楼十四弦。
榆火渐催寒食节，海棠花畔缚秋千。
和孙逢辰游子吟
赵必流（宋代）

独向春风泪几回，经年游子自堪悲。
天涯只为青云绊，堂上应怜白雪垂。
离思不随音问去，浪身惟膛梦魂归。
有时得尉故乡愿，骨肉团团醉寿杯。
太华
李廌（宋代）

太华复何如，名山控西极。
忽从天地分，屹立三万尺。
天维西北倾，扶持藉为壁。
风雷出毫末，日月转两腋。
秦川散余秀，长空借残碧。
支离别周甸，指掌观禹绩。
因知方岳重，奚睹介丘忆。
苍旻仰犹高，厚载真有力。
木兰花慢 犊舟
陈霆（明代）

把江湖清兴，都分付、与乌犍。向芳草陂塘，驾风移雾，拟泛平川。

肩头吟篷书幔，引疏狂、放浪野云前。古道撑低落照，寒林载出长烟。

西湖画舫剡溪船。争似此安然。看月上桃林，歌声欸乃，角枻鞭舷。

醉来沧洲入梦枕，蓑衣背上且高眠。一任松涛卷地，不妨麦浪翻天。
云安公主出降杂咏催妆二首
陆畅（唐代）

天上琼花不避秋，今宵织女嫁牵牛。

万人惟待乘鸾出，乞巧齐登明月楼。

少妆银粉饰金钿，端正天花贵自然。

闻道禁中时节异，九秋香满镜台前。
上巳泛江采兰
陈迪祥（明代）

鉴江江上望，莫拟是山阴。元巳风光满，春流烟翠深。

芳辰娱褉事，兰气见同心。共约乘槎去，天香若可寻。
闻伯可郎中锐然有冥鸿之举小诗奉庆
吴芾（宋代）

郎省声猷蔼缙绅，看看步武到通津。
合留北阙扶宸极，却向西溪整钓纶。
愧我暮年方谢事，羡君闭岁便抽身。
时贤莫把衰翁比，林一如君只一人。
上黄端明寿诗以竚期三入后一品见玄孙为韵
李吕（宋代）

阻陪称寿席，想见醉芳樽。
嘉庆宜图画，簪绅遍子孙。
就陈仲邦乞菊
谢逸（宋代）

芙蓉狼藉拒霜残，只有黄花巧耐寒。盈把已供陶令醉，落英分与屈原餐。
观酒库落成
邓深（宋代）

泥沙糟粕不堪传，有酒知盈几百船。
浪说添杯吹野水，何如真变锡山泉。
白日
晁公溯（宋代）

白日寒无色，黄流涨未平。
云低催夕暝。江浊污秋清。
尚觉物多累，敢期诗有声。
穷愁今至骨，书或似虞卿。
送云扶妹归扬州 其二
袁机（清代）

此去蘋蘩慎所司，西湖花鸟莫相思。同怀姊妹怜卿小，珍重初离膝下时。
次牧《翁六月七日迎河东君于云间喜而有述》诗 其二
何云（宋代）

织女迎秋欲到家，迢迢天汉未云赊。和风交倚琉璃扇，香雾深藏云母车。

赋就锦篇催梦雨，妆成绣领待升霞。多情绛蜡浑如昼，剩取同心四照花。
迁居西湖普贤院寄自省上人
郭祥正（宋代）

十亩方塘四岸榕，夕阳初尽月生东。不嫌瘴地无家别，犹喜山房有路通。

宁使五尘长我缚，得超三界与师同。迁居却作安居计，病入残年两耳聋。
妾安所居二首 其二
胡奎（元代）

贱妾安所居，所居在空闺。女子不出门，颜色无人知。

一朝嫁夫婿，未几生别离。流水逝不返，浮云无定姿。

妾居非无所，妾心良独苦。愿如松上萝，不离树根土。
水乐洞
查冬荣（清代）

琤琤复琮琮，恍惚溪语接。爽籁奏宫商，清风扑眉睫。

深林不见人，径僻但栖蝶。我欲携琴来，隐居巢密叶。
和千家诗六十首 其六 题邸壁间
李江（明代）

春来自怕客衣寒，砧杵封书手未闲。身达黄金人万里，长安常望寄家山。
和曾英伯
王庭圭（宋代）

江东渭北关心事，樽酒论文更不疑。马上皱眉应得句，诗筒聊复寄微之。
秋日田园杂兴
范成大（宋代）

煮酒春前腊後蒸，一年长飨瓮头清。
廛居何似山居乐，秫米新来禁入城。
寒食湖提
周端臣（宋代）

紫陌笙歌簇禁烟，几年无此好晴天。
画桥日晚游人醉，花插满头扶上船。
宫词体题冷枚汉宫春晓图 其一
弘历（清代）

柳暗花明曙景新，生绡图得汉宫春。汉宫春色寻常遍，不到金阶奉帚人。
竹溪和予喜大渊至二诗复叠前韵
刘克庄（宋代）

章子捐书洒埽忙，华轩乃肯过草堂。
知闻敢望回并赐，文献难徵夏与商。
会有神医为刮膜，岂无邻女肯分光。
聋盲常起于音色，三复聃书检欲章。
垓下
曾巩（宋代）

三杰同归汉道兴，拔山余力尔徒矜。
泫然垓下真儿女，不悟当从一范增。
一书
范成大（宋代）

太行巫峡费车舟，休向沧溟认一沤。
日下冰山难把玩，雨中土一任漂流。
元无刻木牵丝技，但合收绳卷索休。
惟有酒缸并饭甑，却须粳秫十分收。
积雨 其二
诸锦（清代）

吴侬结宅临江滨，买鱼论斗酒论斤。昨夜水添刚一尺，网鱼沽酒请比邻。
钱塘学中寄伯思六言五首 其四
陈渊（宋代）

世路红尘可厌，人情白首如新。便可闭门端坐，不须开眼看人。
泊水口怀亡友林制成
佘翔（明代）

扁舟曾共谒承明，十载重过感慨生。溪上独怜今夜水，潺湲犹作去时声。
偈一百二十首 其十八
释怀深（宋代）

道在何曾在间然，休分城市与林泉。重来痂法栖禅处，依旧清风满目前。
癸巳生日二首
方回（元代）

倚楼历历算行藏，囏阻颠危暗自伤。
垂近七旬天所借，孰怜三岁父云亡。
岭南蛊毒千山雾，燕北毡寒六月霜。
殿榜郡符皆画饼，空余骨痛似金疮。
遣闷
项安世（宋代）

夜与影同宿，尽将书共谈。
虚凉惟称暑，阴湿恐生岚。
眼有思家泪，心怀报国惭。
更须辞命绂，身已住僧庵。
张廷端画楚水推篷墨竹为郑簿贤题
倪谦（明代）

长竿半入空，短竿如卧龙。张氏之子笔意工，题作楚水推烟篷。

篷窗所见仅如许，外此目力焉能穷。想当倚棹湘江渚，密叶翛翛翠含雨，中有钩辀鹧鸪语。

隔岸何人吹紫箫，彩凤迎风欲飞举。郑虔之清如此君，岁寒高节夐出群。

并刀入手为持赠，截取湘皋半亩云。
莲北坐上分韵得独字
石宝（明代）

冬日暄且妍，鸣鸟集嘉木。客从瀛洲来，对我清湘竹。

衔觞漱今古，一献再三祝。各言崇令德，不道位与禄。

肝胆何相照，须眉不空绿。相送出前除，裴回月中独。
江南曲五首 其四
陆龟蒙（唐代）

鱼戏莲叶南，欹危舞烟叠。光摇越鸟巢，影乱吴娃楫。
罗敷媚 冬日即景九叠前韵
叶绍本（清代）

飞霙糁径寒烟织，云咽清喉。风射酸眸。墐户人家正役休。

红垆此际堪围坐，帘幕花浮。琴弄弦悠。快泛钱塘药玉舟。
城南杂咏二十首·濯清亭
张栻（宋代）

芙蓉岂不好，濯濯清涟漪。
采之不盈把，怊怅暮忘饥。
故蕲州玉刑部阁老挽歌五首
杨亿（宋代）

奏稿应盈箧，藏书复几车。
门人谁渍酒，天子想投瓜。
旅榇关山阔，铭旌道路赊。
趋庭有令子，清白自传家。
掩门
陆游（宋代）

举手可及屋，积书高拄颐。
忽闻疏雨滴，怳记故山时。
点染聊成字，呻吟仅似诗。
不关才思尽，碌碌本亡奇。
元宵不出
虞俦（宋代）

东风摇荡玉奁冰，车马从人唤不应。
赖有麴生来入座，了无魔不与分为。
夜深月色明如洗，寒在梅梢瘦不胜。
却笑少年行乐地，华胥枕上太瞢腾。
次玉山分题韵四首 其四
郯韶（元代）

海上青山积翠岚，望中云气似湘潭。水光入夜楼阴直，月色当江树影涵。

只惜郑庄能好客，亦知王衍爱清谈。谁云酒债寻常有，我得诗名取次惭。
菩萨蛮 对月同纬青妹作
张绉英（明代）

轻风吹落枝头雪。杜鹃啼彻枝头月。宝鸭暗香消。开帘花影摇。

白云流不尽。一片横斜影。闲倚画屏看。更深翠袖寒。
琴操·越裳操
曹勋（宋代）

彼云雨兮，曾莫之私。
黍稷繁芜兮，草木其宜。
田野不辟兮，其谁荒之。
远人之思兮，其谁来之。
其勤其施，惟先君之思。
又登碧云亭感怀三十首 其二十一
吴芾（宋代）

晚上危亭望大江，天教千古作金汤。中流击楫人何在，徒感兴亡对夕阳。
和徐从道韵二首
刘子翚（宋代）

拂袖归来日，柴门稚子迎。
贫甘守藜藿，名不愧公卿。
宝剑空藏匣，良弨惜解檠。
中兴谁草诏，君盍在承明。
荔枝鹦鹉图
丘逢甲（清代）

新词唱彻荔枝香，夜半鱼眠玉气凉。一骑红尘宫梦觉，隔帘传赐雪衣娘。
四月情况殊不佳，勉强入市暴热
华宗韡（明代）

往事浑如梦，浮生良可叹。莺花愁里过，风月病中看。

坐久腰如痛，行迟腿亦酸。时光顿炎热，未敢说求安。
工部弟哀诗二首
刘克庄（宋代）

忽然吹散恨难平，六十年间老弟兄。
春草池塘成昨梦，夜床风雨付来生。
归谋甫里田差晚，去与端溪石共行。
部曲出门情态异，不如笼鹤有哀声。
十里岩石壁
沈与求（宋代）

巨灵手擘青瑶璞，平削无痕看斧凿。六丁取将天路遥，雷电收威半空落。

至今崒嵂横道旁，绝壁万仞青茫茫。倚天屹立不可近，下视培塿如群羊。

藓花斓斑风雨溃，藤梢夭矫蛟龙戏。中开微窦走鸣泉，白虹吞吐涵秋气。

泉流万古潭水深，山寒无风郁沈沈。下田纳纳禾稼茂，发源沾溉初何心。

峭直谁令据当路，松柏萧森半烟雾。犹恐夜深魑魅惊，更遣山灵谨呵护。
彭泽道中二首
王阮（宋代）

世路日益险，道根终自深。
因劳踏石足，倍起爱山心。
地冷雪常在，岁穷天更阴。
今宵投宿处，知度几层林。
寿毛隐君
李孙宸（明代）

当年彩笔气如虹，老去逃虚万累空。异骨鸡群看独鹤，旷怀人外托冥鸿。

瑶池桃结千年实，玉井花开十丈红。称寿正当清夏日，南薰长挹五弦风。
别杨谨仲
赵蕃（宋代）

篱竹又离箨，沼荷还叠钱。
我来成伫立，公为起高眠。
清静子云宅，扶疎陶令篇。
三年浑易尔，此别各苍然。
点绛唇·春日芳心
佚名（宋代）

春日芳心，暗香偏向黄昏逗。玉肌寒透。抵死添清瘦。影落横塘，月淡人归後。君知否。一枝先秀。应向东君奏。
后圃
楼钥（宋代）

春雨才晴气已和，暖风吹动百花窠。
绝怜玉屑如吾发，绿者全稀白者多。
观棋
胡寅（宋代）

平地纵横十九条，古今争向此中消。乾坤二策归皇极，愚智殊途祖帝尧。

竞胜鲜能思自活，临机谁肯暂相饶。旁观有著如当局，敢道今无国手超。
武昌怀古十咏·黄鹤楼
白玉蟾（宋代）

白云黄鹤迹成遗，何独当年丁令威。
洞里不知朝市改，人间再令子孙非。
笛声吹断秋江黯，月影飞来夜漏稀。
大醉倚楼呼费沱，蓬莱山下几斜晖。
前在海上见会稽徐僧佣所作《九老》诗，意警词练，因仿为之，并限其韵 其二 老儒
殷葆诚（清代）

旧梦生花笔已枯，今吾未胜昔年吾。衣冠恰称须眉古，乡党咸嗤面目迂。

终日咿唔钻故纸，等身著作背时趋。青毡一片传家物，世守楹书异俗儒。
秋夜读书
陆游（宋代）

读书喜夜长，著书悲齿暮。
平生企前哲，凛有庸人惧。
吾庐大泽中，地旷北风怒。
徂年凋草木，寒气逼霜露。
灯昏老眼闇，钝马行恶路。
投枕卷未终，吾衰叹非故。
邦求假仆制槁示诗褒拂次韵为谢
李正民（宋代）

漫试词科久缀文，误升禁掖掌丝纶。判花旧职怀先德，留草私家愧古人。

珍宝未能逃拙涩，诏书何以变温纯。相如多病辞源涸，紫橐同君再拂尘。
南斋竹三绝
苏辙（宋代）

幽居一室少尘缘，妻子相看意自闲。
行到南窗修竹下，恍然如见旧溪山。
久雨
陆游（宋代）

风雨连旬日，屡空犹晏如。
敢言苔及榻，仅免釜生鱼。
荠糁朝供钵，松肪夜照书。
百生如此过，作计未全疏。
秋思
陆游（宋代）

弊衣但故絮，粝食惟黄齑。
余年如登山，步步勤攀跻。
从子念寂寞，千里致鹿麑。
秋风石帆下，伴我扶青藜。
县学东轩
林亦之（宋代）

莫道东轩恶，朝来意欲迷。
平田飞白鸟，高木叫黄鹂。
林阙孤峰出，檐低远树齐。
虽然有佳趣，那似海门西。
林子长惠芡实走笔为谢
虞俦（宋代）

珠玑璀璨忽堆盘，浴罢追凉得饱餐。不似来禽空有帖，直须同竹问平安。
醉落魄
冯时行（宋代）

点酥点蜡。凭君尽做风流骨。汉家旧样宫妆额。流落人间，真个没人识。

佳人误拨龙香觅。一枝初向烟林得。被花惹起愁难说。恰恨西窗，酒醒乌啼月。
重逢故人
释文珦（宋代）

不见生公四十秋，中间多少别离愁。
重逢宁用伤头白，难得相看尽白头。
急雨
陆游（宋代）

阴云屯硖口，急雨过城头。
白舫投沙峡，青帘卷市楼。
漂摇争阖户，壅溢共疏沟。
抽得驱蝇手，题诗慰旅愁。
读求贤诏恭纪
张缵曾（明代）

珰焰弥天震九阍，剪除榛棘扫乾坤。百年养士思先帝，一诏求贤拜至尊。

臣本草茅常引领，人非木石尽衔恩。鱼盐版筑风云气，洒涕重招楚泽魂。
寿赵帅
杨炎正（宋代）

昨岁将冰漕，今年握帅符。
九街平甃平，万寿起浮图。
楚摆熙风月，湘歌暖袴襦。
祝公香一瓣，处处博山炉。
夏迪简都仓挽词
戴栩（宋代）

圣代难平进，仓官不厌卑。
恨无终岁寿，名有上臣知。
事业空流水，科名在墓碑。
儿能起门户，何止继前基。
实甫四叠前韵因及匡庐感念旧游四叠奉和并为石鼓之约
陈宝琛（清代）

平生慕匡庐，使辙得一至。孤亭双瀑间，苍峭作寒气。

廿年积梦双，历历摩崖字。最恋栖贤桥，雷吼石危坠。

维时正春暮，天朗风且惠。回身揖五老，樽酒会挈置。

蹉跎负山灵，一诺得非伪？而君楼其下，乐志官却弃。

缚滕乃见招，冰泮整归辔。吾斋石鼓腹，涧水取养瘵。

山中亦产茶，味苦颇可试。岩顶风涛书，南康旧州帅。
续感兴二十五首 其二十五
方一夔（宋代）

惊禽营颗粒，飞飞集邱隅。游子困行役，十年落江湖。

煌煌秦与洛，运转天下枢。启明曜东汉，万足争奔趋。

岂无爪距力，逐利如孙吴。得失昧前料，青云间泥涂。

天命有厚薄，定分不可踰。归来北山下，俛仰收桑榆。
寄江上故人 其一
张秉钧（清代）

高城一啸抚刀环，客泪挥残夜雨潸。万派云涛接巫峡，十年心事负名山。

湘边鼓瑟峰初出，江上怀人梦乍还。却记故园相过日，读书门对落花开。
失调名
佚名（宋代）

千丝万绪惹春风。
再和李丞相游山
张元干（宋代）

海山幻出化人宫，楼观新崇万指容。
云雾入檐银色界，藤萝昏雨妙高峰。
放怀久已参黄檗，雅志无疑伴赤松。
欲去更闻狮子吼，忘归桥下兴犹浓。
雪山
陆游（宋代）

雪崦梅村一径斜，茆檐烟火两三家。
眼明见此幽栖地，却恨吾庐已太奢。
自舒城南至九并并舒河行水竹甚有佳致马上成五首 其一
刘攽（宋代）

升曦上南山，千峰云碧明。晨风激寒水，琴瑟环佩声。

蚕老桑柘空，麦熟黄鹂鸣。浩然田野兴，遂尔忘都城。
南岳横龙寺
白居易（唐代）

月射冷光新殿宇，风敲清韵古杉松。
问师宝额因何立，笑指横溪有卧龙。
西台哭所思
谢翱（宋代）

残年哭知己，白日下荒台。
泪落吴江水，随潮到海回。
故衣犹染碧，后土不怜才。
未老山中客，唯应赋八哀。
郊庙歌辞。享太庙乐章。光大舞
佚名（唐代）

肃肃艺祖，滔滔浚源。有雄玉剑，作镇金门。

玄王贻绪，后稷谋孙。肇禋九庙，四海来尊。
王令君惠示用少陵韵奉和
史弥宁（宋代）

邵陵壁立三奇峰，温泉云山接长龙。
西北谽谺几岩谷，烟霏深琐文仟屋。
黄冠祷雨蹑瑶坛，锵然环佩松风寒。
阿香驱雷天地转，灵虬激水潇湘翻。
将迎鹤驭谁来往，恻恻勤民紧令长。
已欣一稔宽百忧，更读君诗毛骨爽。
咏针
文映江（清代）

百炼千锤一根针，一颠一倒布上行。
眼睛长在屁股上，只认衣冠不认人。
即事
释行海（宋代）

江上烽烟杂战尘，凤城风景可怜人。
白头老母关情切，眼见莺花不是春。
次韵赵庸斋贺除闽漕
高斯得（宋代）

方向江湖拜散人，天王明圣尚哀臣。
牵舟未得还三峡，乘传何堪使七闽。
作牧幸逢青眼旧，论交宁叹白头新。
却愁未税周原鞅，公山催归上要津。
访隐者不遇
赵汝鐩（宋代）

两腋乘西风，送我上高岑。
竹根一泉通，石径万木森。
中有隐者居，败屋莓苔侵。
山空人不见，云满挂壁琴。
两鹤出候我，逢迎啄衣衿。
应酬久颇厌，走避不可寻。
谁伴山下去，明月升高林。
十一月朔早起
杨万里（宋代）

抛笏投簪四见秋，宦情世味两俱休。
尘随日影穿窗喜，叶卷风俱刮地愁。
文武自匀香底火，圣贤教带老时篘。
夜来富贵非人世，梦钓沧浪雪满舟。
题建州富沙门楼安济桥十绝呈太守黄彦发 其四 富沙门楼五绝
刘弇（宋代）

王粲登临端不负，庾公兴味故应清。广寒约酌无多地，取取仙风洗骨生。
李伯时马赞
李之仪（宋代）

竹批双耳，风激四蹄。振尾顿鬣，会于一时。惟伯时父，神而明之。

千载相遇，非公而谁。
潇湘夜雨 北苑潇湘图
吴湖帆（清代）

湘水泱泱，楚山叠叠，雨光云影涵秋。墨花溅处点沙鸥。

临断岸、渔村撒网，傍暝暮、荻笛吹舟。看帝子、洞庭张乐，不负清游。

画禅文物，葫芦遗曲，多少闲愁。尽云烟宛转，诗酒绸缪。

伤故木、夏山同调，寄远梦、秋旅相俦。凭谁数、升元建业，后苑足风流。
三绝句寄几先 其三
陈渊（宋代）

敌犯东南夜垒惊，却防西北有奇兵。将军坚卧鼻雷吼，七国峥嵘次第平。
杂体诗三十首 其十 张司空华离情
江淹（南北朝）

秋月映帘栊，悬光入丹墀。佳人抚鸣琴，清夜守空帷。

兰径少行抚，玉台生网丝。庭树发红彩，闺草含碧滋。

延伫整绫绮，万里赠所思。愿垂湛露惠，信我皎日期。
和袁同年接伴赓从客陆成父玉簪花韵
许及之（宋代）

玉长蓝田洁更芳，盍簪如待紫阳装。仙人尚欠头冠在，好种黄葵阿那傍。
湖州歌九十八首 其九十
汪元量（宋代）

雪子飞飞塞面寒，地炉石炭共团栾。
天家赐酒十银瓮，熊掌天鹅三玉盘。
少游荆湘因有是题
沈佺期（唐代）

岘北焚蛟浦，巴东射雉田。岁时宜楚俗，耆旧在襄川。

忆昨经过处，离今二十年。因君访生死，相识几人全。
题普慈官舍竹轩
员兴宗（宋代）

一生悯悯寄儒冠，客路羁愁特地寒。拟倩幽梅当供给，旋添疏竹报平安。
篆书歌送胡士敬游同安
胡奎（元代）

洪濛开天圣人作，神龙出河龟出洛。自从造化一中分，鸟迹虫出混冥漠。

史籀篆刻周宣古，李斯书传和氏璞。汉魏以来千百年，字体纷纭互参错。

我从洪都询古学，宗人邂逅滕王阁。千金不售书满橐，燕尾蚕头古钗脚。

钩如强弩点如石，动为河流静为岳。亲王诏见墨池头，茧纸鸾笺纵挥霍。

晴窗白昼风雨来，蛟龙盘拿虎凤跃。吾宗意气何卓荦，翩然如跨扬州鹤。

今春别我上同安，七星已挂苍龙角。兰舟暂向章江泊，篘酒笑倾银凿落。

人生交游无厚薄，快意相知且为乐。吴歌一曲写予怀，目送飞鸿起寥廓。
苍龙阙
胡奎（元代）

鸿龙排绛阙，象魏辟金扉。太乙昭黄道，勾陈直紫微。

蜿蜒扶日上，夭矫挟云飞。望拜千官集，柔怀万国归。

春班随仗入，午漏隔花稀。愿奏虞廷乐，长瞻黼黻衣。
火山
周长庚（清代）

火维众山插天险，天半熊熊起烈焰。火光所触金铁流，阳气郁勃燔炎州。

雪威不到滕六死，天地长夏无冬秋。或如金釭挂天半，烛龙衔烛照银汉。

或如野烧横秋空，天吹不动海底风。飞光上腾影倒射，万壑一色作奇赤。

有时石罅溅沸泉，一喷一吸泉生烟。响泉自喷火自爆，火水争穴互相搏。

生硝黑气烘马牙，坐恐瀛台坤轴灼。当年补石天龃龉，宗动掷下洪钧炉。

阴阳余炭煽未熄，照见满海红珊瑚。
途中见接伴曰三得家书因作是诗寄候
彭汝砺（宋代）

谁似老胡喜，一朝三得书。去家长念汝，触事独愁予。

水冻鱼全少，天寒雁更疏。三冬多壅热，安否比何如。
人日夜抵樊城
莫友芝（清代）

羊叔祠前见月升，樊侯城里乱春镫。隔江箫鼓鸣相属，来水鱼龙变几层。

长驿两头侵夜分，疲舆一觉下山棱。那知今日为人日，官渡昏昏唤不应。
寿安杂诗十首·游神林谷寄邵尧夫
司马光（宋代）

山人有山未尝游，俗客远来仍久留。
白云满眼望不见，可惜宜阳一片秋。
次韵何子应留诗为别
王灼（宋代）

追攀笔墨幸同时，苏季如今不愿师。
自托柳州曾指授，年来稍稍许言诗。
再集一首寄徐子容侍读
陆深（明代）

更为后会知何地，想见归怀尚百忧。念我能书数字至，似君须向古人求。

三年奔走空皮骨，万里风烟接素秋。寂寞江天云雾里，鹡鸰飞急到沙头。
颂古八首
释如净（宋代）

一个乌梅似本形，蜘蛛结网打蜻蜓。
蜻蜓落了两片冀，堪笑乌梅咬铁钉。
感讽六首
李贺（唐代）

人间春荡荡，帐暖香扬扬。
飞光染幽红，夸娇来洞房。
舞席泥金蛇，桐竹罗花床。
眼逐春瞑醉，粉随泪色黄。
王子下马来，曲沼鸣鸳鸯。
焉知肠车转，一夕巡九方。

苦风吹朔寒，沙惊秦木折。
舞影逐空天，画鼓馀清节。
蜀书秋信断，黑水朝波咽。
娇魂从回风，死处悬乡月。

杂杂胡马尘，森森边士戟。
天教胡马战，晓云皆血色。
妇人携汉卒，箭箙囊巾帼。
不惭金印重，踉跄腰鞬力。
恂恂乡门老，昨夜试锋镝。
走马遣书勋，谁能分粉墨。

青门放弹去，马色连空郊。
何年帝家物，玉装鞍上摇。
去去走犬归，来来坐烹羔。
千金不了馔，狢肉称盘臊。
试问谁家子，乃老能佩刀。
西山白盖下，贤俊寒萧萧。

晓菊泫寒露，似悲团扇风。
秋凉经汉殿，班子泣衰红。
本无辞辇意，岂见入空宫。
腰衱佩珠断，灰蝶生阴松。

蝶飞红粉台，柳扫吹笙道。
十日悬户庭，九秋无衰草。
调歌送风转，杯池白鱼小。
水宴截香腴，菱科映青罩。
蘴蒙梨花满，春昏弄长啸。
唯愁苦花落，不悟世衰到。
抚旧唯销魂，南山坐悲峭。
题凝神庵
王野（宋代）

抛却林泉趣，卓庵临近村。两窗吞日月，一室养乾坤。

菊露秋篱重，松风午枕喧。蒲团数胎息，不肯学傍门。
护国院十咏 其十 仙茆峰
韦骧（宋代）

饵茆仙去绝遗踪，屹屹孤峰倚碧空。空使时人想飙驭，寸心长惑有无中。
水调歌头（奉陪永康白使君游青城再次韵）
京镗（宋代）

雪岭倚空白，霜柏傲寒青。千岩万壑奇秀，禽鸟寂无声。好是群贤四集，同访宝仙九室，中有玉京城。眼底尘嚣远，胸次利名轻。

云山旁，烟水畔，肯渝盟。传呼休要喝道，方外恐猜惊。雅羡林泉胜概，倘遂田园归计，志愿足平生。此意只自解，聊复为君倾。
菩萨蛮·湘东驿
范成大（宋代）

客行忽到湘东驿。明朝真是潇湘客。晴碧万重云。几时逢故人。
江南如塞北。别后书难得。先自雁来稀。那堪春半时。
烧香七言
杨万里（宋代）

琢瓷作鼎碧於水，削银为叶轻如纸。
不文不武火力匀，闭阁下帘风不起。
诗人自炷古龙涎，但令有香不见烟。
素馨忽开抹利拆，低处龙麝和沉檀。
平生饱识山林味，不柰此香殊斌媚。
呼儿急取烝木犀，却作书生真富贲。
王官谷夜归次伯山韵
赵鼎（宋代）

读公出谷诗，语峻有骨肋。使我两目明，烛笼照昏黑。

欲和辄复已，夜漏下几刻。